黄正言爲邑宰累罷郡送行
作者：姜特立
朝代：宋

paragraphs: 人生皆有別，此別良不同。
不作兒女戀，慘然見顔容。
郭奕追叔子，后山逐蘇公。
二賢間世士，二客有古風。
不畏簡書誚，越境遠相從。
上下數百載，凜然兩相望。
我亦何爲者，偶在寮寀中。
荷公以禮遇，詎敢忘敬恭。
公才自超卓，落落澗底松。
我老無所用，颯然一衰蓬。
相送三十里，已復媿前蹤。
願言養宏博，吾道終當通。